Једанаести стручни сусрети стручних сарадника и сарадника предшколских установа Србије

**ТЕМА:**

**„СТРУЧНИ САРАДНИК И САРАДНИК - АКТИВНИ УЧЕСНИК У ГРАЂЕЊУ КУЛТУРЕ ВРТИЋА КАО ЗАЈЕДНИЦЕ КОЈА УЧИ“**

Извештаји модератора и закључци скупа

После инспиративног пленарног дела са темама „Теоријско вредносни постулати предшколског васпитања и образовања“, проф. др Драгане Бренеселовић, „Развијање културе дечјег вртића кроз истраживања практичара“, др. Живке Крњаје и „Могућности повезивања истраживачких институција и вртића у развоју квалитетне праксе и као подршка професионалном развоју стручних сарадника и сарадника“ др. Иване Михић, уследио је рад у секцијама, радионицама, постер презентацијама и округлим столовима.

Општи утисци модератора:

- Добар однос времена за презентације и дискусију у делу рада секција

- Постер презентације као нови потенцијал стручног скупа који пружа могућност за непосреднију размену

- Округли столови и Радионице – добар начин да се негује активитет стручних сарадника и сарадника.

Облици рада омогућили су да се фокус са слушања презентација помери на активно учешће у дискусијама, разменама и учење. То је био циљ програмског одбора 11 скупа стручних сарадника и сарадника, који је осим тога и поставио изазовну тему у фокус са нагласком на култури вртића као заједнице која учи.

Ток сусрета:

**1. секција 1. дана Истраживачки приступ стручног сарадника и сарадника као иницијатора и учесника промена праксе дечјег вртића ка зеједници која учи**

У првој секцији улога стручног сарадника и сарадника као иницијатора и учесника промена праксе дечјег вртића ка заједници која учи се фокусирала кроз: креирања промена на основу препознатог позитивног језгра, процене спремности за промене, свест о важности „игре са“ и могућности слушања свих актера у процесима у вртићу, грађење праксе препознате на уважавању потребе свих актера са позиција различитих стилова учења, као и крeирању богатије културне понуде, а на основу препознатог стања и укључивања ресурса заједнице, обогаћивања прилика родитеља за ангажман.

**Кључна реч секције је: Иницијатива**

**2. секција Улога стручног сарадника и сарадника у грађењу квалитета односа у реалном контексту васпитно-образовне праксе**

У 2. секцији 1. дана Улога стручног сарадника и сарадника у грађењу квалитета односа у реалном контексту васпитно-образовне праксе је посматрана са позиција: Теоријски осврт на појам лидерства и са фокусом на концепт подељеног лидерства као најадекватнијег у образовном систему, разматрани су неопходни услови/фактори успешног лидерства као и отпори који се јављају у процесу покретања промена, фазе у процесу промена, врсте препрека, стратегије у њиховом превазилажењу –Дискусија: Како кроз преузимање личне одговорности, а како кроз подељену одговорност? Закључци: Када су вредности: уважавање и међусобно разумевање постављене као темељи односа, онда је лако радити и иницирати промене!

**Кључне речи: Промена, лидерство, подељена одговорност**

**3. секција 1 дан Улога стручног сарадника и сарадника у грађењу квалитета односа у реалном контексту васпитно-образовне праксе** је представљена кроз: приказ тимског рада социјалног радника, психолога и логопеда у решавању изазова праксе са којим се носе кроз хоризонтално учење, тимски рад, ширење сарадње са стручним службама ван установе, већа понуда програма подршке породици, популаризација и транспарентност осмишљених активности могу бити путокази за ефикаснији рад стручних сарадника. Такође, приказан је и пут који је колектив мале приватне предшколске установе прешао у преиспитивању сопствене праксе, оснаживања идентитета вртића, обезбеђивања професионалног усавршавања запослених учешћем у програму Ерасмус + ЕУ 2017 и ширења мреже партнерских организација. Трећи рад је пример истраживања вртићке културе У дискусији је истакнута улога стручних сарадника у покретању промене, вођењу процеса, тј. „неговању“ промене у континуитету.

**Кључне речи: покретање промена и одрживост**

**4. секција Искуства стручних сарадника и сарадника у изграђивању своје улоге као истраживача сопствене праксе и рефлексивног практичара**

Рефлексивна пракса је приказана на примеру преиспитивања своје улоге у области инклузивности и документовања путем акционог истраживања, а у оквиру секције приказано је и истраживање о употреби мултимедијалних уређаја као провокативна тема која изазива интересовање за даљим истраживањем. Током дискусије истакнута је потреба укључивања свих актера в.о. контекста око питања које за све носи потенцијал промене и за учеснике су смислена, али и да је потребно поћи од себе.

**Кључне речи: Рефлексивност, одрживост промена**

**РАДИОНИЦЕ**

**1. Слика Детета – слика наше праксе (концепт слике о детету као основ рефлексивне праксе)** –Приказом различитих теорија представили су схватање детета континууом од „сиромашног“ до „богатог“ детета. Присутни су позвани да слику детета из сопствене праксе сместе на овој скали. Учесници су дефинисали кључне тачке потребне за редефинисање праксе и стварању слике детета које је слободно, безбедно, које расте и развија се.

**Кључне речи: Неопходност личног развоја**

**Радионица 2.„Различити истраживачки приступи вртића са циљем унапређивања праксе рада са породицама деце са сметњама у развоју“ -** Кроз садржаје на радионици утврђивани су кораци кроз које планирамо сарадњу са породицом детета са сметњама у развоју из позиције вртића односно стручног сарадника и/или сарадника. Учесници су се бавили изазовима у сарадњи полазећи од дефинисања проблема до плана акције. Највећи нагласак је био на првом кораку – дефинисању и концептуализацији проблема, као уводу у снимак стања и планирање активности.

**Кључне речи: дефинисање, концептуализација**

**Радионица 3. Лидерство у образовању- улога лидера у грађењу сарадничких односа у вртићу** - Кључна промишљања водитеља радионице као и учесника односила су се на питања везана за улогу стручног сарадника/сарадника у грађењу сарадничких односа у вртићу ,као предуслову за стварање заједнице која учи. Кроз рад у малим групама, учесници су имали прилику да практично прођу кроз процес преиспитивања рада стручног сарадника /сарадника са различитих позиција актера у заједници која учи ,при чему се дошло до констатације да стручни сарадник/сарадник неспорно има улогу лидера али да квалитет лидерства зависи и од личних ставова.

**Кључне речи: Поседовање информација о променама на системском нивоу**

**Постер секција**

Могућност међусобног упознавања публике и аутора у првом делу секције је све учеснике врло успешно увела у други део – у непосредну размену. Остварена је динамична размена како између презентера и посетилаца тако и између посетилаца међусобно (а везано за тему презентованих радова). Овај формат презентације рада у виду постера и врло професионална и компетентна комуникација која се одвијала између учесника и аутора у једном мање формалном контексту, дао је прилику за много интезивнију размену него у другим облицима презентовања. Презентери су задовољни посећеношћу и интересовањем и оствареним контактима и плановима за даљу сарадњу. Велики број презентера је задовољан оваквим начином презентовања и исказује жељу да се и у будуће укључи у рад постер секције. Исказано је задовољство квалитетом остварене комуникације – размене са публиком. Учесницима је драгоцен пропратни материјал. Простор је процењен као топао и неформалан и био је добар оквир за исто такву комуникацију. Исказана је потреба за даљим радом на усаврашавању израде постера и презентације.

**Кључне речи: Спонтаност, повезивање (умрежавање), непосредна размена**

1. ДАН

**1.Секција 2 дан: Истраживачки приступ стручног сарадника и сарадника као иницијатора и учесника промена праксе дечјег вртића као заједнице која учи**

Идентификован је проблем недоступности ПВО значајном броју деце из мањинских заједница и других осетљивих група. Постављена су питања: Како најефикасније мапирати податке о броју деце изван система ПВО?, Како мапирати потребе породица за различитом програмском понудом?, Како анимирати породице да искажу вољу за укључивање детета у програме вртића?, Како оснажити практичаре да изађу из постојећег конфора и покушају да одговоре на изазове нових облика рада са децом? и др.

Закључци: Стручни сарадник је тај који мора бити у сталној функцији испитивања простора за унапређење рада установе у којој ради, Да резултате дели са другима и иницира полемику о њима, Да суделује у дефинисању поља деловања, учествује у осмишљавању програма, праћењу и обликовању добрих исхода. Стално учешће у дефинисању индивидуалних мера подршке, Неопходност повезивања са практичарима из других институција и колегама из других установа у циљу размене добрих искустава. Тимски рад у установи

**Кључне речи: партнерство**

**2 секција 2 дан са темом Истраживачки приступ стручног сарадника и сарадника као иницијатора и учесника промена праксе дечјег вртића ка заједници која учи**

Промене у физичкој средини су подстицајне за увођење промена и у пракси в.о. рада, етоса, подршке деци као и партнерства са породицом. Аутентичност и отварање базирано на вршњачкој стимулацији су подцртани у концепту отворених развојних група као и подршка деци увођењем „Кругова пријатеља“ заснованог на поверењу, ставовима и вредностима.

**Кључне речи: Аутентичност, уверљивост и едукативност**

**3 Секција 2 дан ''Улога стручног сарадника и сарадника у грађењу квалитета односа у реалном контексту васпитно образовне праксе''**

Након презентације о примени теорије афективне везаности у процесу сензибилизације васпитача за рад са децом из хранитељских породица учесници су размењивали своја искуства и дискутовали о различитим стратегијама сензибилизације васпитача за рад са децом из осетљивих група уопште, јер је констстовано да само укључивање у вртић није довољно тј да нема компентазорно иксуство за дете. Кроз други рад су приказане добити за сву децу, васпитаче, родитеље... кроз искуство реализације интерактивних концерата у развојним групама. Учесници су кроз размену искустава у раду са децом са тешкоћама у редовним или развојним групама истакли значај примене музике и њеног благотворног дејства било да је у питању терапијски ефекат музике или је музика била средство изражавања.

**Кључне речи: Учење кроз однос**

**4. секција 2 дан тема: „Улога стручног сарадника и сарадника у грађењу квалитета односа у реалном контексту васпитно-образовне праксе“**

Закључци донесени на нивоу групе се се односили на значај превентивних активности Тима за заштиту деце од насиља, занемаривања и злостављања са акцентом на вредностима; значај процеса који се одвија у грађењу партнерства; стручни сарадник није онај који све зна, него онај који гради знање; вредност самовредновања и стручног сарадника као иницијатора и покретача промена /унапређивање комуникације, тимског рада, сарадње, кооперативности и унапређење квалитета укупног ВОР-а/у превазилажењу кризе у установи; промена стручног сарадника, покреће промену васпитача и промену код деце; Сва три рада су се бавила вредностима, управљањем ресурсима, лидерством, умрежавањем, квалитетом, дељењем одговорности и тимским радом.

**Кључне речи: Вредности и лидерство, лична промена**

**Округли столови други дан**

**1. Кућне посете као изазов и промена праксе стручног сарадника и сарадника ка породици и заједници која учи**

Округли сто је организован тако да се обезбеди већа интерактивност учесника, кроз организацију простора, али и уводе учесника. Уводи су дати усмено, без презентација што је допринело непосредности и обезбеђивању више времена за питања учесника, дискусију, размену и пријатну атмосферу.

**Кључне речи се односе на иницијативност стручног сарадника, у развијању програма, пројектима, одрживости и умрежавању установа.**

**2. Организациона култура вртића**

Разговори о квалитету у три предшколске установе и акциона истраживања о постојећој пракси у области организације, васпитно – образовног рада подршке деци и породици, етоса, руковођења, ресурса и теоријски концепти о организационој култури су садржај округлог стола.

**Кључне речи: Препознавање вртићке културе и планирање унапређивања тако да развијамо односе поверења, мобилност, вредности, асертивну комуникацију и фокус на дететове потребе, интересовања и иницијативе.**

**3 .Правилник о вредновању стручног усавршавања у установи између теорије и праксе – искуства, изазови, могућности**

Теме: израда правилника у установи, стратегијама примене и искуствима, О професионалним компетенцијама, улогама и одговорностима у планирању, реализацији и евалуацији стручног усавршавања Суочавање са одговорностима шта су показатељи квалитета стручног усавршавања, О мотивацијии запослених за стручно усавршавање, усклађивању личног плана и потреба установе. Закључак: Ако Правилник посматрамо као на почетку примене, као спољашњи мотиватор који, ако се добро усмеравају процеси на које увеликој мери утичу стручни сарадници, постају унутрашњи мотиватор.

**4. округли сто Институције културе – места учења и развоја предшколске деце**

Акценат је стављен на активно и стваралачко учешће деце у овом сегменту рада. Закључак округлог стола је да вртић није једино место за учење и да је потребно отварање ка другим срединама за учење.

**Недеља**

**Радионица 1. Представљање каталога показатеља остварености права детета у нашим вртићима**

Закључак радионице је права и одговорности се уче паралелно. Деца права не треба да уче већ права треба да живе. Задатак одраслог је да постави границе док је задатак детета да те границе помера. Наглашена је потреба да пракса рада са дечјим правима буде интегралан део свакодневне в.о. праксе а не издвојен сегмент васпитно – образовног рада.

**Радионица 2. Калеидоскопски спектар улога стручног сарадника/сарадника у грађењу концепта савременог модела партнерског односа између породице, предшколске установе и локалне заједнице**

Добра размена на нивоу мале групе је отворила низ питања која се односе на спектар улога стручног сарадника и сарадника у грађењу партнерских односа са породицом и окружењем. Питања се тичу вредносног одређивања те сарадње, како се виде на разлицитим нивоима, ниво појединца, установе и колико су те вредности видљиве у окружењу.

|  |
| --- |
| **ОБЈЕДИЊЕНЕ КЉУЧНЕ РЕЧИ ИЛИ КАКО СМО РАЗУМЕЛИ ТЕМУ СКУПА:**  **лидерство, подељена одговорност, умрежавање, иницијативе, промена (одрживост), партнерство, вредности, компетенције** |

Предлози тема за наредне сусрете стручних сарадника и сарадника ПУ Србије: Фокус на инцијативама и перспективи деце

**Сугестија**: Модератори дају препоруку ауторима радова да у писању користе јасан и једноставан језик, са циљем да се са што мање речи каже више. Избегавати непотребно оптерећивање текста компликованим изразима и језичким конструкцијама које отежавају читање и разумевање аутора.

*Модератори и председница Програмског одбора*

*11 Скупа Стручних сарадника и сарадника ПУ Србије*

*Златибор, 5.11.2017.*

*1 Јасмина Вулетић,педагог ПУ "Наше дете" Шабац;*

*2 Невена Стрижак, психолог ПУ ,,Чукарица” Београд*

*3 Наташа Стаменковић, социјални радник, ПУ „ Наше дете“ Врање*

*4 Милана Јовићевић, психолог, ПУ ,,Наша радост” Суботица*

*5 Снежана Јадрановић, просветна саветница ШУ Ваљево;*

*6 Јасмина Кукић, педагог, ПУ “Наша радост”, Суботица*

*7 Марина Станојевић психолог, ПУ ,,Наша радост“, Смедерево*

*8 Весна Радуловић, просветна саветница ШУ Нови Сад;*

*9 Слободанка Миладиновић, ПУ “Ната Вељковић”, Крушевац*

*10 Александра Ружичић, психолог, ПУ "Дечја радост" Панчево*

*11 Миланка Пејчић, стручни сарадник за физичко "Пчелица", Ниш*

*12 Данијела Петровски, логопед ПУ "Бамби", Кула*

*13 Станиша Чабаркапа, педагог ПУ "Бамби" Лозница*

*14 Драгана Бабић, педагог, ПУ “ШОСО”, Н. Сад*

*15 Олгица Стојић, психолог, ДУ ,,Дечја радост” Ириг*

*16 Александар Миланов, стручни сарадник за физичко "Лане", Београд*

*17 Слава Тимарац Јованов, педагог*

*18 Катарина Ђурић, психлог, ПУ ,,Чукарица”, Београд*

*19 Александра Ранковић, педагог, ПУ "Дечја радост" Панчево*

*20 Наташа Радојевић, психолог, „11.април“ , Београд*

*21 Виолета Врцељ Одри, ПУ “Наша радост”, Суботица*

*22 Драгана Тица, психолог ПУ „ Радосно детињство“ Нови Сад*

*23 Тијана Боговац, педагог, ПУ ,,Чукарица”, Београд*